钦定古今图书集成/明伦汇编/官常典/第448卷 > 岑彭
## 钦定古今图书集成/明伦汇编/官常典/第448卷 > 岑彭

按《后汉书》本传，“彭字君然，南阳棘阳人也。王莽时，守
本县长。汉兵起，攻拔棘阳，彭将家属奔前队大夫甄
阜，阜怒彭不能固守，拘彭母妻，令效功自补。彭将宾
客，战斗甚力。及甄阜死，彭被创亡归宛，与前队贰严
说共城守。汉兵攻之数月，城中粮尽，人相食，彭乃与
说举城降。诸将欲诛之，大司徒伯升曰：‘彭，郡之大吏，
执心坚守，是其节也。今举大事，当表义士，不如封之，
以劝其后’。”更始乃封彭为归德侯，令属伯升。及伯升
遇害，彭复为大司马朱鲔校尉，从鲔击王莽扬州牧
李圣，杀之，定淮阳城。鲔荐彭为淮阳都尉。更始遣立
成王张卬与将军徭伟镇淮阳。伟反，击走卬，彭引兵
攻伟，破之，迁颍川太守。会舂陵刘茂起兵略下颍川，
彭不得之官，乃与麾下数百人，从河内太守邑人韩
歆会光武徇河内，歆议欲城守，彭止不听。既而光武
至怀，歆迫急迎降。光武知其谋，大怒，收歆置鼓下，将
斩之。召见彭，彭因进说曰：“今赤眉入关，更始危殆，权
臣放纵，矫称诏制，道路阻塞，四方蜂起，群雄竞逐，百
姓无所归命。窃闻大王平河北，开王业，此诚皇天祐
汉，士人之福也。彭幸蒙司徒公所见全济，未有报德，
旋被祸难，永恨于心。今复遭遇，愿出身自效。”光武深
接纳之。彭因言韩歆南阳大人，可以为用。乃贳歆，以
为邓禹军师。更始大将军吕植将兵屯淇园，彭说降
之。于是拜彭为刺奸大将军，使督察众营，授以常所
持节，从平河北。光武即位，拜彭廷尉，归德侯如故，行
大将军事，与大司马吴汉、大司空王梁、建义大将军
朱祐、右将军万修、执金吾贾复、骁骑将军刘植、扬化
将军坚镡、积射将军侯进、偏将军冯异、祭遵、王霸等
围洛阳数月，朱鲔等坚守不肯下。帝以彭尝为鲔校
尉，令往说之。鲔在城上，彭在城下，相劳苦，欢语如平
生。彭因曰：“彭往者得执鞭侍从，蒙荐举拔擢，常思有
以报恩。今赤眉已得长安，更始为三王所反，皇帝受
命，平定燕、赵，尽有幽、冀之地，百姓归心，贤俊云集，亲
率大兵，来攻洛阳。天下之事，逝其去矣。公虽婴城固
守，将何待乎？”鲔曰：“大司徒被害时，鲔与其谋，又谏更
始无遣萧王北伐，诚自知”罪深。彭还，具言于帝。帝曰：
“夫建大事者，不忌小怨。鲔今若降，官爵可保，况诛罚
乎？河水在此，吾不食言。”彭复往告鲔，鲔从城上下索
曰：“必信，可乘此上。”彭趣索欲上，鲔见其诚，即许降。后
五日，鲔将轻骑诣彭，顾敕诸部将曰：“坚守待我，我若
不还，诸君径将大兵上轘辕归。”郾王乃面缚与彭俱
诣河阳。帝即解其䌸，召见之，复令彭夜送鲔归城。明旦，悉其众出降。拜鲔为平狄将军，封扶沟侯。鲔，淮阳
人，后为少府，传封累代。建武二年，使彭击荆州，下犨、
叶等十馀城。是时南方尤乱，南郡人秦丰据黎丘，自
称楚黎王，略十有二县，董䜣起堵乡，许邯起杏。又更
始诸将各拥兵据南阳诸城，帝遣吴汉伐之。汉军所
过，多侵暴。时破卤将军邓奉谒归新野，怒吴汉掠其
乡里，遂返击破汉军，获其辎重，屯据淯阳，与诸贼合。
从秋，彭破杏，降许邯，迁征南大将军。复遣朱祐、贾复
及建威大将军耿弇、汉中将军王常、武威将军郭守、
越骑将军刘宏、偏将军刘嘉、耿植等与彭并力讨邓
奉。先击堵乡，而奉将万馀人救董䜣。䜣、奉皆南阳精
兵，彭等攻之，连月不克。三年夏，帝自将南征，至叶，董
䜣别将将数千人遮道，车骑不可得前。彭奔击，大破
之。帝至堵阳，邓奉夜逃归淯阳，董䜣降，彭复与耿弇、
贾复及积弩将军傅俊、骑都尉臧宫等从，追邓奉于
小长安。帝率诸将亲战，大破之，奉迫急乃降。帝怜奉
旧功臣，且衅起吴汉，欲全宥之。彭与耿弇谏曰：“邓奉
背恩反逆，暴师经年，致贾复伤痍，朱祐见获。陛下既
至，不知悔善，而亲在行陈，兵败乃降。若不诛奉，无以
惩恶。”于是斩之。奉者，西华侯邓晨之兄子也。车驾引
还。令彭率傅俊、臧宫、刘宏等三万馀人南击秦丰，拔
黄邮。丰与其大将蔡宏拒彭等于邓，数月不得进。帝
怪以让彭，彭惧，于是夜勒兵马，申令军中，使明旦西
击山都，乃缓所获卤，令得逃亡。归以告丰，丰即悉其
军西邀彭。彭乃潜兵度沔水，击其将张杨于阿头山，
大破之。从川谷间伐木开道，直袭黎丘，击破诸屯兵。
丰闻大惊，驰归救之。彭与诸将依东山为营。丰与蔡
宏夜攻彭，彭豫为之备，出兵逆击之，丰败走，追斩蔡
宏。更封彭为舞阴侯。秦丰相赵京举宜城降，拜为成
汉将军，与彭共围丰于黎丘。时田戎拥众夷陵，闻秦
丰被围，惧大兵方至，欲降，而妻兄辛臣谏戎曰：“今四
方豪杰，各据郡国，洛阳地如掌耳，不如按甲以观其
变。”戎曰：“以秦王之彊，犹为征南所围，岂况吾邪？降计
决矣。”四年春，戎乃留辛臣守夷陵，自将兵沿江溯沔
止黎丘，刻期日当降。而辛臣于后盗戎珍宝，从间道
先降于彭，而以书招戎。戎疑必卖己，遂不敢降，而反
与秦丰合。彭出兵攻戎，数月大破之，其大将伍公诣
彭降。戎亡归夷陵。帝幸黎丘劳军，封彭吏士有功者
百馀人。彭攻秦丰三岁，斩首九万馀级，丰馀兵裁千
人，又城中食且尽，帝以丰转弱，令朱祐代彭守之，使
彭与傅俊南击田戎，大破之，遂拔夷陵，追至秭归。戎
与数十骑亡入蜀，尽获其妻子士众数万人。彭以将
伐蜀、汉，而夹川谷少水险，难漕运，留威卤将军冯骏
军江州，都尉田鸿军夷陵，领军李元军夷道，自引兵
还屯津乡，当荆州要会，喻告诸蛮夷降者，“奏封其君
长。”初，彭与交趾牧邓让厚善，与让《书》陈国家威德，又
遣偏将军屈充移檄江南，班行诏命。于是让与江夏
太守侯登、武陵太守王堂、长沙相韩福、桂阳太守张
隆、零陵太守田翕、苍梧太守杜穆、交趾太守锡光等
相率遣使贡献，悉封为列侯。或遣子将兵助彭征伐，
于是江南之珍始流通焉。六年冬，征彭诣京师，数召
䜩见，厚加赏赐。复南还津乡，有诏过家上冢，大长秋
以朔望问太夫人起居。八年，彭引兵从车驾破天水，
与吴汉围隗嚣于西城。时公孙述将李育将兵救嚣，
守上邽，帝留盖延、耿弇围之，而车驾东归。敕彭书曰：
“两城若下，便可将兵南击蜀卤。人苦不知足，既平陇，
复望蜀。每一发兵，头须为白。”彭遂壅谷水灌西城。城
未没丈馀，嚣将行巡、周宗将蜀救兵到，嚣得出还冀。
汉军食尽，烧辎重，引兵下陇，延弇亦相随而退。嚣出
兵尾击诸营，彭殿为后拒，故诸将能全师东归。彭还
津乡。九年，公孙述遣其将任满、田戎、程汎将数万人，
乘枋箄下江关，击破冯骏及田鸿、李元等，遂拔“夷道、
夷陵，据荆门虎牙，横江水，起浮桥斗楼，立欑柱，绝水
道，结营山上，以拒汉兵。”彭数攻之不利，于是装直进
楼船冒突露桡数千艘。十一年春，彭与吴汉及诛卤
将军刘隆、辅威将军臧宫、骁骑将军刘歆，发南阳、武
陵、南郡兵，又发桂阳、零陵、长沙委输棹卒凡六万馀
人，骑五千匹，皆会荆门。吴汉以三郡棹卒多费粮谷，
欲罢之。彭以蜀兵盛，不可遣，上书言状。帝报彭曰：“大
司马习用步骑，不晓水战，荆门之事，一由征南公为
重而已。”彭乃令军中募攻浮桥，先登者上赏，于是偏
将军鲁奇应募而前。时天风狂急，彭、奇船逆流而上，
直冲浮桥，而欑柱钩不得去。奇等乘埶殊死战，因飞
炬焚之。风怒火盛，桥楼崩烧。彭复悉军顺风并进，所
向无前，蜀兵大乱，溺死者数千人。斩任满，生获程汎，
而田戎亡保江州。彭上刘隆为南郡太守，自率臧宫、
刘歆长驱入江关，令军中无得掳掠，所过百姓皆奉
牛酒迎劳。彭见诸耆老，为言：“大汉哀愍巴、蜀久见卤
役，故兴师远伐，以讨有罪，为人除害。”让不受其牛酒，
百姓皆大喜悦，争开门降。诏彭守益州牧，所下郡辄
行太守事。彭到江州，以田戎食多，难卒拔，留冯骏守之，自引兵乘利直指垫江，攻破平曲，收其米数十万
石。公孙述使其将延岑、吕鲔、王元及其弟恢悉兵拒
广汉及资中，又遣将侯丹率二万馀人拒黄石。彭乃
多张疑兵，使护军杨翕与臧宫拒延岑等，自分兵浮
江下，还江州，溯都江而上，袭击侯丹，大破之。因晨夜
倍道兼行二千馀里，径拔武阳。使精骑驰广都，去成
都数十里，埶若风雨，所至皆奔散。初，述闻汉兵在平
曲，故遣大兵逆之。及彭至武阳，绕出延岑军后，蜀地
震骇。述大惊，以杖击地曰：“是何神也！”彭所营地名彭
亡，闻而恶之，欲徙，会日暮，蜀刺客诈为亡奴降，夜刺
杀彭。彭首破荆门，长驱武阳，持军整齐，秋毫无犯。卭
谷王任贵闻彭威信数千里，遣使迎降。会彭已薨，帝
尽以任贵所献赐彭妻子，谥曰“壮侯。”蜀人怜之，为立
庙武阳，岁时祠焉。子遵嗣。